Man kritiek ná hy kind glo doodryFoto: pixabay.com ŉ 34-jarige man is in ŉ kritieke toestand na ŉ hospitaal geneem nadat hy na bewering ŉ vierjarige meisie in Limpopo doodgery het. Nick Dollman, woordvoerder van Netcare 911, het Vrydag gesê die voorval het Donderdag omstreeks 17:30 op die hoek van Madiba- en Mahlakanengstraat in Madibapark in Polokwane plaasgevind. “Paramedici is na ŉ baie ernstige ongeluk ontbied nadat die bestuurder van ŉ minibustaxi glo die meisie raakgery het. Met paramedici se aankoms op die toneel het hulle die bestuurder tussen ŉ groep ontstoke inwoners aangetref.” Dollman het gesê die groep het glo die reg in eie hande geneem en was besig om die man aan te rand en met klippe te gooi. “Paramadici het bystand en hulp van die polisie ontbied. Die meisie is ondersoek, maar sy was reeds weens verskeie beserings dood.” Dit was aanvanklik te gevaarlik vir paramedici om by die taxibestuurder uit te kom, maar toe die groep begin om uit mekaar te beweeg kon hulle hom behandel. Hy het erge hoofbeserings opgedoen en is in ŉ kritieke toestand met ŉ ambulans na ŉ nabygeleë hospitaal geneem. Die polisie ondersoek die voorval. Niemand is nog in verband met die voorval in hegtenis geneem nie.